Source: https://e-justice.europa.eu/content_legal_professions-29-sk-mt.do?member=1
Timestamp: 2019-12-11 01:37:18+00:00
Document Index: 1693885

Matched Legal Cases: ['qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'Qorti ']

Il-professjonijiet legali - Slovakkja
Din il-paġna tagħtik deskrizzjoni ġenerali tal-professjonijiet legali fis-Slovakkja.
Il-professjonisti legali - introduzzjoni
L- Uffiċċju tal-Prosekutur Pubbliku tar-Repubblika Slovakka huwa awtorità Statali indipendenti mmexxija mill-Prosekutur Ġenerali. L-Uffiċċju tal-Prosekutur Pubbliku jħares id-drittijiet u l-interessi legali ta' individwi, entitajiet ġuridiċi u l-Istat fil-limiti tas-setgħat tiegħi.
L-Uffiċċju tal-Prosekutur Pubbliku tar-Repubblika Slovakka għandu kapitolu baġitarju separat għalih fil-baġit Statali.
L-istatus u r-rwol tal-Uffiċċju tal-Prosekutur Pubbliku u l-Prosekutur Ġenerali huma rregolati mill-Kostituzzjoni tar-Repubblika Slovakka (l-Artikolu 149) u mill-Att Nru 153/2001 dwar l-Uffiċċju tal-Prosekutur Pubbliku, li jirregolaw wkoll is-setgħat tal-Prosekutur Ġenerali u l-prosekuturi l-oħrajn. L-Att jirregola wkoll l-organizzazzjoni u l-ġestjoni tal-Uffiċċju tal-Prosekutur Pubbliku. L-istatus, id-drittijiet u r-responsabilitajiet tal-prosekuturi huma stabbiliti fl-Att Nru 154/2001 dwar il-Prosekuturi u l-Prosekuturi Apprendisti.
L-istruttura ġerarkika
Fid-dawl tar-rwol tiegħu bħala awtorità li tħares il-liġi, l-Uffiċċju tal-Prosekutur Pubbliku jeħtieġ li jkun organizzat b'mod ġerarkiku. Dan jiżgura l-applikazzjoni uniformi tal-liġijiet u ta' kull leġiżlazzjoni oħra ta' applikazzjoni ġenerali, kif ukoll l-applikazzjoni uniformi tal-politika penali.
Fl-Uffiċċju tal-Prosekutur Pubbliku hemm ġerarkija tal-prosekuturi, li huma kollha subordinati għall-Prosekutur Ġenerali.
Is-setgħat tal-Uffiċċju tal-Prosekutur Pubbliku jinkludu dan li ġej:
il-prosekuzzjoni kriminali ta' individwi suspettati li kkommettew reati kriminali, u jara li jkun hemm konformità mal-liġi kemm fil-bidu tal-prosekuzzjonijiet kriminali u kemm waqt il-proċedimenti preliminari;
li jara li jkun hemm konformità mal-liġi tal-postijiet u l-kundizzjonijiet tad-detenzjoni tal-persuni li tkun itteħditilhom il-libertà tagħhom jew li l-libertà tagħhom kienet ġiet ristretta b'deċiżjoni ta' qorti jew kwalunkwe korp statali awtorizzat ieħor;
li jeżerċita s-setgħat tiegħu fi proċedimenti ġudizzjarji;
li jirrappreżenta l-Istat fi proċedimenti ġudizzjarji, fejn stipulat mil-liġi;
li, sa fejn hu definit mil-liġi, jara li kwalunkwe awtorità amministrattiva pubblika timxi skont il-liġi;
li jieħu sehem fit-tħejjija u l-implimentazzjoni ta' miżuri li jipprevjenu l-ksur tal-liġi u ta' kull leġiżlazzjoni oħra ta' applikazzjoni ġenerali;
li jgħin fl-eliminazzjoni tal-kawżi u l-kundizzjonijiet tal-attivitajiet kriminali, kif ukoll fil-prevenzjoni u s-suppressjoni tal-kriminalità;
li jgħin fit-tħejjija tal-leġiżlazzjoni (involviment fil-proċess leġiżlattiv);
li jwettaq kwalunkwe dmir ieħor stipulat minn liġi jew att speċjali jew trattat internazzjonali promulgat legalment.
Il-Prosekutur Ġenerali u l-prosekuturi individwali jwettqu d-dmirijiet kollha li jaqgħu fil-kamp ta' applikazzjoni tas-setgħat tal-Uffiċċju tal-Prosekutur Pubbliku, u jużaw il-mezzi statutorji kollha li jistgħu meta jwettqu d-dmirijiet u l-obbligi tagħhom. Huma jridu:
jimplimentaw (sa fejn jafu u b’bona fide) il-Kostituzzjoni tar-Repubblika Slovakka, il-liġijiet kostituzzjonali, il-liġijiet, it-trattati internazzjonali promulgati legalment, u kull leġiżlazzjoni oħra ta' applikazzjoni ġenerali;
jirrispettaw u jipproteġu d-dinjità tal-bniedem u d-drittijiet u l-libertajiet fundamentali tal-bniedem, u jevitaw kull forma ta' diskriminazzjoni;
jipproteġu l-interess pubbliku;
jaġixxu dejjem b’inizjattiva, b’ġustizzja, b’imparzjalità u mingħajr dewmien żejjed.
Ġerarkija
Is-sistema organizzattiva tas-Servizz tal-Prosekuzzjoni Pubblika tar-Repubblika Slovakka hija magħmula mill-korpi li ġejjin:
L-Uffiċċju tal-Prosekutur Ġenerali huwa l-ogħla awtorità u jmexxi s-sistema tal-prosekuzzjoni. L-Uffiċċju tal-Prosekutur Ġenerali jinkludi:
l-Uffiċċju tal-Prosekutur Speċjali stabbilit sabiex jiskopri u jtella’ l-qorti kawżi ta’ korruzzjoni u ta’ kriminalità organizzata;
is-Sezzjoni Militari tal-uffiċċju tal-Prosekutur Ġenerali;
l-Uffiċċji Reġjonali tal-Prosekuzzjoni (8), li huma superjuri għall-Uffiċċji Distrettwali tal-Prosekuzzjoni fir-reġjun tagħhom, u l-Uffiċċju tal-Prosekuzzjoni Militari Ċentrali (1), li huwa superjuri għall-Uffiċċji tal-Prosekutur Militari Distrettwali;
l-Uffiċċji tal-Prosekutur Distrettwali (55) u Uffiċċji tal-Prosekutur Militari Distrettwali (3).
Il-Ministeru tad-Difiża huwa responsabbli biex jipprovdi l-materjali u r-riżorsi finanzjarji meħtieġa għas-sezzjoni militari tal-Uffiċċju tal-Prosekutur Ġenerali u tal-uffiċċji tal-prosekuzzjoni militari kollha.
Il-kwartieri ġenerali tal-Uffiċċju tal-Prosekutur Ġenerali qegħdin Bratislava.
Il-kwartieri ġenerali u d-distretti territorjali tal-uffiċċji tal-prosekuzzjoni subordinati jikkorrispondu għall-kwartieri ġenerali u għad-distretti tal-qrati rispettivi. Madankollu, il-kwartieri ġenerali u l-ġuriżdizzjoni territorjali ma jikkorrispondux għat-tqassim territorjali amministrattiv tal-pajjiż.
Il-prosekuturi jwettqu dmirijiethom bħala parti minn relazzjoni ta’ servizz, li tiġi stabbilita meta jinħatru. Il-prosekuturi jinħatru mill-Prosekutur Ġenerali f'karigi ta’ prosekuzzjoni mingħajr limitu ta’ żmien. Il-prosekuturi jridu jieħdu ġurament mingħajr riżervi meta jieħdu l-kariga tagħhom.
Il-prosekuturi jridu jkunu ċittadini Slovakki u jissodisfaw il-kundizzjonijiet li ġejjin. Huma:
irid ikollhom tal-inqas 25 sena dakinhar tal-ħatra tagħhom;
iridu jkunu gradwati fil-liġi;
irid ikollhom kapaċità ġuridika sħiħa;
irid ikollhom fedina penali nadifa, u jkollhom kwalitajiet morali li jiggarantixxu li se jwettqu l-funzjonijiet tagħhom b’mod xieraq;
iridu jkunu jafu sew is-Slovakk;
irid ikollhom residenza permanenti fir-Repubblika Slovakka;
ma jridu jkunu membri tal-ebda partit politiku jew moviment politiku;
iridu jkunu għaddew mill-eżami għal prosekutur;
irid jagħti l-kunsens tiegħu bil-miktub għall-ħatra tiegħu bħala prosekutur f’uffiċċju partikolari tal-prosekuzzjoni.
Biex issir prosekutur ta' uffiċċju tal-prosekutur militari jridu jiġu ssodisfati l-kundizzjonijiet li ġejjin. Il-prosekutur irid ikun:
serva fis-servizz militari bħala suldat professjonist;
inħatar jew ġie promoss għall-grad ta’ uffiċjal jew ta’ ġeneral;
inħatar biex iwettaq dmirijiet f’uffiċċju tal-prosekutur militari skont il-liġi rilevanti.
Prosekutur apprendist fis-Servizz tal-Prosekuzzjoni Pubblika biss jista’ jirreġistra għall-eżami għal prosekutur. Il-postijiet battala għall-prosekuturi apprendisti jimtlew permezz ta’ eżami selettiv.
L-eżami ġudizzjarju tal-esperti u l-eżamijiet sabiex wieħed isir avukat jew nutar jikkwalifikaw ukoll bħala eżamijiet għal prosekutur skont l-Att.
Il-promozzjoni fil-karriera għall-kariga ta’ kap prosekutur jew għal kariga ogħla f’uffiċċju tal-prosekuzzjoni tkun possibbli biss permezz ta’ eżami selettiv.
Il-kollokament temporanju ta’ prosekutur biex iwettaq kompiti f’uffiċċju tal-prosekuzzjoni ieħor irid isir bil-kunsens tiegħu. Il-prosekuturi jistgħu jkunu ttrasferiti lejn uffiċċju tal-prosekuzzjoni ieħor bil-kunsens tagħhom biss, jekk japplikaw għat-trasferiment jew minħabba miżura dixxiplinari imposta fuqhom.
Il-Prosekutur Ġenerali jista' jissospendi prosekutur jekk ikun hemm kawża kontrih li tinvolvi reat kriminali intenzjonat jew jekk ikun suġġett għal proċediment dixxiplinari għal att li jista' jirriżulta fit-tkeċċija tiegħu minn prosekutur.
Ir-relazzjoni ta’ servizz ta’ prosekutur tista’ tiġi tterminata biss għar-raġunijiet iddefiniti mil-liġi.
Prosekutur għandu l-awtorità li jissorvelja l-konformità mal-liġi kemm qabel il-prosekuzzjoni u kemm waqt il-proċedimenti preliminari. Filwaqt li jwettaq is-setgħat ta’ sorveljanza tagħhom, il-prosekuturi jkollhom is-setgħa li:
jagħtu struzzjonijiet vinkolanti lil membri tal-pulizija, qabel ma jibdew il-proċedimenti kriminali, waqt l-investigazzjoni u l-investigazzjoni sommarja ta’ atti kriminali, u biex jimponi limiti ta’ żmien għall-ġestjoni ta’ kawża; kwalunkwe struzzjoni trid tiġi inkluża fl-atti rispettivi tal-kawża;.
jitolbu fajls, dokumenti, materjali u rapporti dwar l-istatus ta’ investigazzjoni tal-pulizija, meta l-prosekuzzjoni tkun diġà bdiet, sabiex jistabbilixxu jekk il-pulizija bdietx il-prosekuzzjoni fil-ħin u hix qed timxi korrettament;
jieħdu sehem fl-azzjonijiet tal-pulizija, iwettqu attivitajiet investigattivi individwali jew imexxu l-investigazzjoni kollha jew l-investigazzjoni sommarja, joħorġu deċiżjoni fi kwalunkwe każ; meta jagħmlu dan, il-prosekutur irid jimxi skont l-Att; jistgħu jitressqu lmenti kontra d-deċiżjonijiet tal-prosekuturi bl-istess mod kif jitressqu kontra d-deċiżjonijiet tal-pulizija;
jirreferu l-kwistjoni lura lill-pulizija bi struzzjonijiet biex jissupplimentaw l-investigazzjoni jew l-investigazzjoni sommarja u jiddeterminaw limitu ta’ żmien għal dan; il-prosekutur jinnotifika kemm lill-akkużat kif ukoll lill-vittma li l-kawża reġgħet intbagħet għand il-pulizija;
iħassru deċiżjonijiet illegali jew inġustifikati tal-pulizija u jissostitwuhom bid-deċiżjonijiet tagħhom; prosekutur jista’ jiddeċiedi li ma jkomplix bi prosekuzzjoni kriminali jew jittrasferixxi kawża banda oħra fi żmien 30 jum, jekk il-prosekutur jissostitwixxi riżoluzzjoni tal-pulizija b’deċiżjoni tiegħu għal raġuni għajr fuq il-bażi ta’ lment imressaq minn persuna intitolata; jista’ jsir ilment kontra d-deċiżjoni tal-prosekutur u kontra r-riżoluzzjoni tal-pulizija; prosekutur jista’ anki jagħti struzzjonijiet vinkolanti sabiex tinbeda investigazzjoni u investigazzjoni sommarja.
Prosekutur biss għandu s-setgħa li:
jakkuża lil xi ħadd;
jikkonkludi ftehim dwar ħtija u kastig mal-persuna akkużata u jressaq mozzjoni quddiem il-qorti biex tiġi approvata;
jissospendi prosekuzzjoni kriminali;
iwaqqaf, provviżorjament jew le, prosekuzzjoni kriminali;
japprova l-konċiljazzjoni jew soluzzjoni ekstraġudizzjarja u jwaqqaf il-prosekuzzjoni kriminali;
jagħti ordni biex tiġi ssekwestrata l-proprjetà tal-akkużat u jiddetermina liema beni m’għandhomx jiġu ssekwestrati, jew jikkanċella tali sekwestru;
jiżgura t-talba ta’ persuna leża, jikkanċellaha, parzjalment jew le, jew jeskludi xi ħaġa minnha;
jordna li katavru jiġi eżumat;
jitlob kunsens għal prosekuzzjoni kriminali jew l-arrestat ta' persuna f'kawża li teħtieġ il-kunsens tal-Kunsill Nazzjonali tar-Repubblika Slovakka, tal-Kunsill Ġudizzjarju tar-Repubblika Slovakka, tal-Qorti Kostituzzjonali jew tal-Parlament Ewropew;
iressaq mozzjoni fil-qorti biex akkużat jiġi arrestat jew biex jiġi estiż il-perjodu li fih jinżamm taħt arrest;
iressaq mozzjoni biex jitlob li akkużat jiġi rritornat minn barra l-pajjiż;
iwettaq investigazzjoni preliminari fi proċedimenti ta’ estradizzjoni, sakemm ma jkunx stipulat mod ieħor mil-liġi;
fuq il-bażi ta’ talba minn awtorità barranija kompetenti, iressaq mozzjoni fil-qorti bil-għan li jissekwestra b’mod preliminari l-proprjetà ta’ individwu li fil-konfront tiegħu għaddejja prosekuzzjoni kriminali barra mill-pajjiż, meta parti minn dik il-proprjetà tkun tinsab fit-territorju tar-Repubblika Slovakka.
Filwaqt li jwettqu s-setgħa ta’ sorveljanza tagħhom fuq il-konformità mal-liġi fiċ-ċentri ta' dentenzjoni ta' persuni li ġew miċħuda mil-libertà tagħhom jew li l-libertà tagħhom ġiet ristretta, il-prosekuturi jridu jiżguraw li:
l-individwi jkunu kkonfinati biss fuq il-bażi ta’ deċiżjoni tal-qorti jew ta’ deċiżjoni ta’ kwalunkwe korp Statali ieħor awtorizzat f’ċelel tal-pulizija, jew fi stabbilimenti maħsuba għad-detenzjoni, iċ-ċaħda tal-libertà, it-trattament protettiv, ir-riabilitazzjoni protettiva ta’ żgħażagħ li wettqu reati, it-trattament ta’ pazjenti fl-isptar jew it-trattament istituzzjonali;
il-liġijiet u kull leġiżlazzjoni oħra ta' applikazzjoni ġenerali jiġu osservati.
Fi proċedimenti ċivili, il-prosekutur għandu s-setgħa biex:
iressaq mozzjoni biex jibda proċedimenti ċivili sabiex:
jimponi r-riabilitazzjoni protettiva ta’ żgħażagħ li wettqu reati fuq persuna li jkollha iktar minn 12-il sena imma inqas minn 14, jekk ikunu wettqu att kriminali li, skont il-Kodiċi Kriminali, jista’ jiġi kkastigat b’sentenza ta’ priġunerija għal għomorhom;
jiddetermina l-illegalità ta’ strajk jew ta’ sensji;
jiddetermina l-invalidità ta’ trasferiment ta' proprjetà tal-Istat skont l-Att dwar l-ippruvar tal-oriġini tal-fondi fil-każ ta' privatizzazzjoni, l-Att li jistabbilixxi l-kundizzjonijiet għat-trasferiment ta' proprjetà tal-Istat lil persuni oħrajn jew l-Att dwar l-amministrazzjoni ta' proprjetà tal-Istat;
jistħarreġ il-legalità ta’ kwalunkwe deċiżjoni li tittieħed minn awtorità amministrattiva f’każijiet fejn il-protest imressaq minn prosekutur ma jkunx intlaqa';
jirrevoka deċiżjoni illegali adottata minn muniċipalità, jekk il-muniċipalità tkun naqset milli tirrevoka d-deċiżjoni tagħha kif tkun mitluba tagħmel mill-prosekutur;
jissieħeb fi proċedimenti ċivili pendenti li jikkonċernaw:
kompetenza ġuridika
dikjarazzjoni ta’ mewt
trobbija ta’ minorenni
annotazzjonijiet fir-Reġistru Kummerċjali
falliment u ristrutturazzjoni
Filwaqt li jissorvelja l-konformità mal-liġijiet u ma’ kull leġiżlazzjoni oħra ta' applikazzjoni ġenerali, min-naħa tal-awtoritajiet amministrattivi, il-prosekutur għandu d-dritt jistħarreġ il-legalità ta':
il-leġiżlazzjoni ta' applikazzjoni ġenerali maħruġa mill-awtoritajiet amministrattivi pubbliċi;
regoli amministrattivi interni maħruġa mill-awtoritajiet amministrattivi pubbliċi bl-għan li jkun żgurat li jitwettqu l-kompiti amministrattivi pubbliċi;
deċiżjonijiet li jittieħdu dwar diversi kwistjonijiet fil-qasam tal-amministrazzjoni pubblika;
azzjonijiet tal-awtoritajiet amministrattivi pubbliċi meta joħorġu regoli u deċiżjonijiet amministrattivi interni fil-qasam tal-amministrazzjoni pubblika.
Assistent amministratur prinċipali (382 Kb)
Reġistratur tal-qorti (295 Kb)
Uffiċjal ġudizzjarju anzjan (460 Kb)
Assistent ta' mħallef tal-Qorti Suprema (291 Kb)
Bażijiet ta' dejta ġuridiċi
Għal aktar informazzjoni, irreferi għas- sit tal-Kamra tal-Avukati Slovakka.
Għal aktar informazzjoni, irreferi għas- sit taċ-Ċentru Slovakk għall-Għajnuna Legali.
In-nutara fir-Repubblika Slovakka jridu jkunu gradwati fil-liġi.
Id-dmir ta' nutar huwa li jeżegwixxi l-ġustizzja preventiva u joħroġ atti uffiċjali awtentikati.
In-nutara jaqgħu taħt ir-responsabbiltà tal-Ministeru tal-Ġustizzja.
In-nutara jridu jkunu membri tal-Kamra tan-Nutara tar-Repubblika Slovakka.
Is- sit tal-Kamra tan-Nutara jipprovdi biss appoġġ permezz ta' intranet għan-nutara. L-aċċess huwa mingħajr ħlas imma l-informazzjoni li tista' tiġi aċċessata hija limitata.
Il-bażi ta’ dejta tipprovdi aċċess:
- għar-reġistri pubbliċi
- għal lista ta' nutara (dettalji ta' kuntatt, lingwa/i magħrufa, ħinijiet tal-ftuħ)
- għal-leġiżlazzjoni